b'\n_START_ARTICLE_\nMihael VII. Dukas\n_START_SECTION_\nVladanje\n_START_PARAGRAPH_\nMihael VII. Je bil najstarej\xc5\xa1i sin Konstantina X. Dukasa in Evdokije Makrembolitisse. Na dvor je pri\xc5\xa1el konec leta 1059. Ko je Konstantin X. leta 1067 umrl, je imel Mihael komaj sedemnajst let in bi moral samostojno prevzeti vso oblast. Ker se za politiko ni preve\xc4\x8d zanimal, sta cesarstvu kot regenta uspe\xc5\xa1no vladala mati Evdokija in stric Ivan Dukas._NEWLINE_1. januara 1068 se je Evdokija poro\xc4\x8dila z generalom Romanom Diogenom, ki je postal cesar Roman IV. in je vladal skupaj z Mihaelom VII. in njegovima bratoma Konstancijem in Andronikom. V bitki pri Manzikertu avgusta 1071 je vladar Turkov Seld\xc5\xbeukov Alp Arslan Romana porazil in ujel. Mihael bi po porazu lahko prevzel oblast, vendar je ostal v ozadju. Vodenje dr\xc5\xbeave sta prevzela stric Ivan Dukas in njegov vzgojitelj Mihael Psellos. Ko se je Roman IV. vrnil iz tur\xc5\xa1kega ujetni\xc5\xa1tva, so z zaroto prepre\xc4\x8dili njegov ponoven vzpon na prestol. Evdokijo so poslali v samostan in 24. oktobra 1071 Mihaela ponovno okronali za cesarja. _NEWLINE_\xc4\x8ceprav sta Mihael Psellos in Ivan Dukas ostala na dvoru kot svetovalca, se je Mihael vedno bolj zana\xc5\xa1al do svojega finan\xc4\x8dnega ministra Nikeforicesa. Cesarjevo glavno opravilo je bil akademski \xc5\xa1tudij. Finan\xc4\x8dnemu ministru je dovoljeval pove\xc4\x8devanje davkov in razko\xc5\xa1no tro\xc5\xa1enje dr\xc5\xbeavnega denarja brez ustreznega financiranja vojske. V najve\xc4\x8djih finan\xc4\x8dnih stiskah so se cesarski uradniki poslu\xc5\xbeevali celo zaplembe premo\xc5\xbeenja in razla\xc5\xa1\xc4\x8danja cerkvenih posesti. Slabo pla\xc4\x8dana vojska je postala neposlu\xc5\xa1na in Bizantinci so izgubili Bari, svoje zadnje ozemlje v Italiji. Leta 1071 so ga osvojili Normani Roberta Guiscarda. Istega leta so se soo\xc4\x8dili z resnimi upori na Balkanu, kjer so Bolgari hoteli obnoviti svojo dr\xc5\xbeavo. General Nikefor Brijenij je upor sicer zatrl, izgubljenih ozemelj v Mali Aziji pa cesarstvo ni uspelo dobiti nazaj._NEWLINE_Po bitki pri Manzikertu leta 1071 je bizantinska vlada poslala proti Turkom Seld\xc5\xbeukom novo vojsko, ki ji je poveljeval Izak Komnen, brat bodo\xc4\x8dega cesarja Alekseja I. Komnena. Leta 1073 je bila njihova vojska pora\xc5\xbeena, njenega poveljnika pa so ujeli. Te\xc5\xbeave so se \xc5\xa1e pove\xc4\x8dale, ko so dezertirali najemniki iz zahodne Evrope in postali cilj naslednjega voja\xc5\xa1kega pohoda, ki ga je vodil cesar Ivan Dukas. Pohod se je kon\xc4\x8dal s polomom. Najemniki so Ivana Duksasa ujeli in ga prisilili, da se je za\xc4\x8del potegovati za bizantinski prestol. V tej situaciji je bila vlada Mihaela VII. leta 1074 prisiljena prepustiti vsa osvojena ozemlja v Mali Aziji Turkom Seld\xc5\xbeukom in jih celo prositi za pomo\xc4\x8d. Nova vojska pod poveljstvom Alekseja Komnena, okrepljena s tur\xc5\xa1kimi \xc4\x8detami Malik \xc5\xa0aha I., je leta 1074 kon\xc4\x8dno porazila najemnike in Ivana Dukasa ujela._NEWLINE_Voja\xc5\xa1ki porazi so povzro\xc4\x8dili splo\xc5\xa1no nezadovoljstvo, katerega je \xc5\xa1e bolj zaostrilo razvrednotenje denarja. Cesar je zato dobil nadimek Parapinak\xc4\x93s \xe2\x80\x93 \xc2\xbb\xc4\x8detrt manj\xc2\xab. Leta 1078 sta generala Nikefor Brijenij in Nikefor III. Botanijat s pomo\xc4\x8djo Turkov prva pri\xc5\xa1la do Bizanca. Mihael VII. je 31. marca 1078 z velikim odporom odstopil in se umaknil v samostan Studios. Kasneje je postal metropolitski nad\xc5\xa1kof Efeza. Umrl je v Bizancu leta 1090.'